Nordjyllands Politi opfordrer til, at man ved kraftig benzin- eller gaslugt indendøre søger ud i det fri.

Klokken 03:13 natten til fredag udsendte Nordjyllands Politi en beredskabsmeddelelse om et benzinudslip i Skagen. Advarslen gælder alle borgere i Skagen by. Nordjyllands Politi fortæller på Twitter, at koncentrationen er størst i område omkring Vestre Strandvej, og at personer i det berørte område IKKE må anvende åben ild. Føler man symptomer i form af vejrtrækningsproblemer, hudirritation, kvalme eller lignende skal man kontakte lægevagten eller ringe 112. Nordjyllands Beredskab fortæller fredag morgen på Twitter, at arbejdet i Skagen går godt, og at borgere i byen sagtens kan passe deres almindelige hverdag. De tilføjer, at man frit kan bevæge sig udenfor. Det samme fortæller Nordjyllands Politi. - Hvis man kommer ind i benzindampe, skal man søge væk derfra og søge frisk luft. Men det er ikke sådan, at Skagen er dynget ind i benzindampe. Men der kan være enkelte steder, hvor det stadig lugter, siger vicepolitiinspektør Henrik Skals fredag morgen til TV2. Ingen er kommet til skade ved udslippet. Udslip fra et rensningsanlæg Nordjyllands Beredskab og Nordjyllands Politi har siden torsdag aften klokken 20:08 arbejdet på at finde kilden til udslippet, efter flere anmeldelser om lugt af gas og benzin begyndte at tikke ind. De har desuden tilkaldt assistance fra Beredskabsstyrelsen i Midtjylland. Det fortæller de her til morgen på Twitter. Efter flere anmeldelser fra området omkring Drogden, Hans Baghs Vej, Buttervej og Vestre Strandvej ved Skagen Havn er man kommet frem til, at udslippet kommer fra et rensningsanlæg på adressen Drogden 3 i Skagen. Her skulle benzinrester fra et oliespildsprodukt fra et skib ifølge politiet være udskilt i kloakken. Skyl ud i toilettet Beredskab, politi og sundhedsmydigheder er i området, hvor blandt andre Beredskabsstyrelsens HazMat-team er til stede. Det er et specialberedskab, der rykker ud og assisterer, hvor der er mistanke om tilstedeværelse af farlige kemiske stoffer. Vagtchefen ved Nordjyllands Politi kommer desuden med en opfordring om at lufte godt ud og skylle ud i toilettet, hvis man er berørt af benzinlugten. Han minder endnu engang om ikke at bruge åben ild og slet ikke i nærheden af kloaksystemet. - Faren er ikke drevet over endnu. Borgere må ikke benytte åben ild og slet ikke i nærheden af kloaksystemet, hvis der lugter af benzin, fortæller vicepolitiinspektør ved Nordjyllands Politi, Henrik Skals, til TV2.